Baaitjie-verhoor: ‘Skieter’ sê staatsgetuie jok | Netwerk24
Deur Charné Kemp 16 Augustus 2019 15:11
Die vermeende skieter in die opspraakwekkende verhoor oor die moord op Johannes Baaitjie, DA-raadslid van Daniëlskuil, het Vrydag beweer die staatsgetuie vertel leuens.
Thompson Mncedisi Mphondomisa, met die bynaam Charlie, het getuig Tiro Legothla, die staatsgetuie, beskuldig hom van moord uit weerwraak vir ’n knoeiery met ’n diamanttransaksie.
Mphondomisa word saam met Zonizelo Magawu, gewese ANC-takvoorsitter en vermeende baasbrein agter die moord, Richard Hasane, Tshame Frank Baxane en Matthews Legodu aangekla van die moord op Baaitjie en sy vennoot, Shuping Nouse,
Thompson Mncedisi Mphondomisa sit agter die getuiebank.Foto: Charné Kemp
asook van ontvoering en die onwettige besit van vuurwapens en ammunisie.
Baaitjie se lyk is op 18 Augustus 2016 met ’n skietwond in die kop langs die pad naby Postmasburg gekry. Die gewonde Nouse, wat in ’n bakkie in Postmasburg gevind is, is op 23 Augustus aan sy beserings dood.
Die staat het selfoonstate as bewyse ingedien van hoe die beskuldigdes voor die moorde met mekaar gekommunikeer het.
Vroeër in die verhoor het Legothlo getuig Mphondomisa het hom voor die voorval gekontak en R20 000 beloof om “sekere mense” van Daniëlskuil na Postmasburg te vervoer.
Legothlo, wat op albei misdaadtonele was, het getuig hoe hy saam met die polisie gewerk en gesprekke met die beskuldigdes met ’n versteekte toestel opgeneem het.
Legothlo het in sy motor alleen vir Legodu oor die uitstaande betaling uitgevra. Legodu het verduidelik dat die moord op Baaitjie lank gelede deur “die organisasie, die ANC van Upington”, beplan is. Twee sluipmoordenaars sou van Gauteng kom, maar hulle het gesloer. Mphondomisa het glo die moord met Legodu se 9 mm-pistool gepleeg.
Legodu het gesê Mphondomisa is ’n “sh*t” wat al “big jobs” in Gauteng gedoen het. Legodu het in die geheime opname ook erken hy het Mphondomisa en Baxane op Baaitjie se moordtoneel gaan haal nadat Legothlo en Hasane weggejaag het.
Mphondomisa het Vrydag aangevoer hy ken Legothlo goed. Dié het hom in Julie 2016 gevra om ’n diamant namens hom te verkoop. Mphondomisa het die diamant aan ’n Nigeriër verkoop, maar Legothlo bedrieg deur die R5 000 te vat. Hy en Legothlo het op selfoon- en tiekieboks-gesprekke geargumenteer. Legothlo het gedreig dat hy iets sal doen wat Mphondomisa vir die res van sy lewe sal onthou en in sy hande sal laat huil.
Daarom, beweer Mphondomisa, het Legothlo hom as die skieter uitgewys. Mphondomisa voer aan hy was die aand van die moorde in ’n kroeg waar hy aan sy Heineken geteug het en het niemand geskiet nie.
Meer oor: Johannes Baaitjie | Moordverhoor